Sverre Lunde Pedersen i VM-dilemma
- Vi vil først se an 5000 og 1500 meteren i verdenscupen på Hamar. Mandag vil vi ha landet på en avgjørelse. Det er bankers, sier landslagstrener Sondre Skarli til VG. For halvannen uke siden sa han at avgjørelsen skulle tas da: Droppe åpningsdistansen i distanse-VM i Heerenveen 12. til 15. februar, eller gå 10 000 meteren torsdag - dagen før 1500 meteren og lagtempo fredag?- Hva er mest sannsynlig nå? - Sverre er i en luksusposisjon. Han har veldig mange medaljesjanser. Det er åpent slik sett, svarer Sondre Skarli. Han er enig i at det er et veldig diplomatisk svar. Sverre Lunde Pedersen skal gå 5000 meter i verdenscupen på Hamar lørdag og 1500 meter søndag. Distanse-VM i Nederland, som er Sverre Lunde Pedersens hovedmål denne sesongen, starter med milløpet. For første gang i mesterskapets 19 årige historie. Årsaken er innføringen av fellesstart, som er lagt sist i programmet - søndag.Sverre Lunde Pedersens beste medaljesjanse var 1500 meteren, før han gikk inn til 2. plass på 10 000 meteren i EM i Tsjeljabinsk - bak Sven Kramer (28). Nederlands skøytekonge har for lengst bestemt seg for ikke å gå åpningsdistansen på hjemmebane i Thialf. Jorrit Bergsma, som ikke var med i EM, er favoritt på 10 000 meteren i distanse-VM. Hvis Sverre Lunde Pedersen velger å utfordre den nederlandske langløpspesialisten, er risikoen stor for at det vil påvirke 1500 meteren neste dag - negativt. Sverre Lunde Pedersen er også Norges sterkeste og viktigste løper på lagtempo, der det - med full klaff - kan bli norsk medalje. - Det er et vanskelig valg. Velger du noe, velger du bort noe annet, sier Sondre Skarli.Verdenscupen på Hamar lørdag og søndag er kvalifisering til allround-VM i Calgary i mars. To norske løpere er klare, Håvard Bøkko og Sverre Lunde Pedersen. Ida Njåtun må bli blant de 16 beste sammenlagt - av 24 - på 1500 og 3000 meter for å komme til Canada om en drøy måned. I distanse-VM er Njåtun, som fikk påvist lungebetennelse etter EM i Russland for tre uker siden, kvalifisert for 1000, 1500 og 3000 meter. - To uker uten is for Ida (Njåtun) er ikke optimalt med tanke på denne helgen. Men de siste dagene har hun kjørt normalt når det gjelder trening. Vi er glad for at hun er tilbake og kan kvalifisere seg for VM (allround), og det skal gå greit, sier landslagstrener Sondre Skarli.
Foran verdenscupen på Hamar denne helgen har ennå ikke Sverre Lunde Pedersen (21) bestemt seg for om han skal gå 10 000 meter i distanse-VM om to uker.